ΚΑΝΟΝΙΣΜΟΣ (ΕΚ) αριθ. 2377/1999 ΤΗΣ ΕΠΙΤΡΟΠΗΣ

της 9ης Νοεμβρίου 1999

για τον καθορισμό των προδιαγραφών εμπορίας που εφαρμόζονται στα σπαράγγια

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(1), όπως τροποποιήθηκε τελευταία με τον κανονισμό (ΕΚ) αριθ. 1257/1999(2), και ιδίως το άρθρο 2 παράγραφος 2,

Εκτιμώντας τα ακόλουθα:

(1) τα σπαράγγια συγκαταλέγονται στο παράρτημα Ι του κανονισμού (ΕΚ) αριθ. 2200/96 μεταξύ των προϊόντων για τα οποία πρέπει να θεσπιστούν προδιαγραφές· ο κανονισμός (ΕΟΚ) αριθ. 454/92 της Επιτροπής, της 26ης Φεβρουαρίου 1992, για τον καθορισμό των ποιοτικών προδιαγραφών για τα σπαράγγια(3), όπως τροποποιήθηκε από τον κανονισμό (ΕΚ) αριθ. 888/97(4), πρέπει να αποτελέσει αντικείμενο πολλαπλών τροποποιήσεων· για να εξασφαλιστεί νομική σαφήνεια, πρέπει να καταργηθεί ο κανονισμός (ΕΟΚ) αριθ. 454/92 και να πραγματοποιηθεί αναδιατύπωση των εν λόγω ρυθμίσεων· για τον σκοπό αυτό πρέπει, για λόγους διαφάνειας της παγκόσμιας αγοράς, να ληφθούν υπόψη οι συνιστώμενες προδιαγραφές από την ομάδα εργασίας για την τυποποίηση των αλλοιώσιμων τροφίμων και βελτίωση της ποιότητας της Οικονομικής Επιτροπής για την Ευρώπη των Ηνωμένων Εθνών (ΟΕΕ/ΗΕ)·

(2) είναι σκόπιμο να πραγματοποιηθεί απλούστευση του συστήματος ταξινόμησης κατά μέγεθος των σπαραγγιών, προκειμένου η ταξινόμηση να συμβιβάζεται με την εξέλιξη των συνθήκων παραγωγής και εμπορίας, και κυρίως με τις απαιτήσεις της αγοράς χονδρικής πώλησης και των καταναλωτών· η εν λόγω απλούστευση περιλαμβάνει, αφενός, την κατάργηση των διατάξεων για τον καθορισμό ενός μέγιστου μήκους για τα σπαράγγια, αφετέρου, καθιστά ελαστικότερο τον πίνακα ταξινόμησης κατά μέγεθος των σπαραγγιών βάσει της διαμέτρου, καθώς και τη μείωση της ελάχιστης διαμέτρου των πράσινων σπαραγγιών και των ιωδών/πράσινων σπαραγγιών σε 3 mm· οι τροποποιήσεις αυτές καθιστούν δυνατή την εμπορία των λεπτών πράσινων σπαραγγιών, καθώς και των σπαραγγιών του τύπου "triguero", με τις ίδιες προϋποθέσεις που ισχύουν για το σύνολο των άλλων σπαραγγιών·

(3) η εφαρμογή των εν λόγω προδιαγραφών πρέπει να έχει ως αποτέλεσμα την εξάλειψη από την αγορά των προϊόντων μη ικανοποιητικής ποιότητας, τον προσανατολισμό της παραγωγής κατά τρόπο που να ανταποκρίνεται στις απαιτήσεις των καταναλωτών και τη διευκόλυνση των εμπορικών σχέσεων βάσει ενός θεμιτού ανταγωνισμού, συμβάλλοντας κατ' αυτόν τον τρόπο στη βελτίωση της αποδοτικότητας της παραγωγής·

(4) οι προδιαγραφές εφαρμόζονται σε όλα τα στάδια της εμπορίας· η μεταφορά σε μεγάλη απόσταση, η αποθήκευση επί ένα συγκεκριμένο χρονικό διάστημα ή οι διάφοροι χειρισμοί τους οποίους υφίστανται τα προϊόντα μπορεί να επιφέρουν ορισμένες αλλοιώσεις, οι οποίες οφείλονται στη βιολογική εξέλιξη των εν λόγω προϊόντων ή στον κατά το μάλλον ή ήττον αλλοιώσιμο χαρακτήρα τους· πρέπει να ληφθούν υπόψη οι αλλοιώσεις αυτές στην εφαρμογή των προδιαγραφών στα στάδια εμπορίας που έπονται του σταδίου της αποστολής· τα προϊόντα της κατηγορίας "Έξτρα" πρέπει να αποτελούν αντικείμενο ιδιαίτερα επιμελημένης διαλογής και συσκευασίας και πρέπει να λαμβάνεται αποκλειστικά υπόψη, όσον αφορά τα προϊόντα αυτά, η μείωση της φρεσκάδας και της σπαργής τους·

(5) τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι προδιαγραφές εμπορίας που εφαρμόζονται στα σπαράγγια που υπάγονται στον κωδικό 0709 20 00 καθορίζονται στο παράρτημα.

Οι προδιαγραφές εφαρμόζονται σε όλα τα στάδια της εμπορίας, υπό τις προϋποθέσεις που προβλέπονται στον κανονισμό (ΕΚ) αριθ. 2200/96.

Ωστόσο, στα στάδια που έπονται αυτού της αποστολής, τα προϊόντα μπορούν να παρουσιάζουν, σε σχέση με τις προδιαγραφές:

- ελαφρά μείωση της φρεσκάδας και της σπαργής τους,

- για τα προϊόντα που ταξινομούνται στις λοιπές κατηγορίες εκτός της κατηγορίας "Έξτρα", ελαφρές αλλοιώσεις που οφείλονται στην εξέλιξή τους και στο κατά το μάλλον ή ήττον φθαρτό χαρακτήρα τους.

Άρθρο 2

Καταργείται ο κανονισμός (ΕΟΚ) αριθ. 454/92.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Νοεμβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 160 της 26.6.1999, σ. 80.

(3) ΕΕ L 52 της 27.2.1992, σ. 29.

(4) ΕΕ L 126 της 17.5.1997, σ. 11.

ΠΑΡΑΡΤΗΜΑ

ΠΡΟΔΙΑΓΡΑΦΕΣ ΓΙΑ ΤΑ ΣΠΑΡΑΓΓΙΑ

I. ΟΡΙΣΜΟΣ ΤΟΥ ΠΡΟΪΟΝΤΟΣ

Η παρούσα προδιαγραφή αφορά τους βλαστούς των ποικιλιών (cultivars) που προέρχονται από τον asparagus officinalis L., και που προορίζονται να διατεθούν νωπά στον καταναλωτή, με εξαίρεση τα σπαράγγια που προορίζονται για βιομηχανική μεταποίηση.

Οι βλαστοί των σπαραγγιών κατατάσσονται σε τέσσερις ομάδες ανάλογα με το χρωματισμό τους:

1. σπαράγγια λευκά,

2. σπαράγγια ιώδη: ο οφθαλμός παρουσιάζει χρωματισμό μεταξύ ροζ και ιώδους ή πορφυρού και ένα μέρος του βλαστού παρουσιάζει χρωματισμό λευκό,

3. σπαράγγια ιώδη/πράσινα: μέρος των σπαραγγιών αυτών παρουσιάζει ιώδη και πράσινο χρωματισμό,

4. σπαράγγια πράσινα: ο οφθαλμός και το μεγαλύτερο μέρος του βλαστού παρουσιάζουν χρωματισμό πράσινο.

Η προδιαγραφή αυτή δεν εφαρμόζεται στα πράσινα και στα ιώδη/πράσινα σπαράγγια διαμέτρου κατώτερης των 3 mm και στα λευκά και ιώδη σπαράγγια διαμέτρου κατώτερης των 8 mm, συσκευασμένα σε ομοιόμορφες δέσμες ή σε μεμονωμένες συσκευασίες.

II. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΠΟΙΟΤΗΤΑ

Σκοπός της παρούσας προδιαγραφής είναι ο καθορισμός των απαιτήσεων ποιότητος που πρέπει να πληρούν τα σπαράγγια μετά την τυποποίηση και τη συσκευασία.

A. Ελάχιστα χαρακτηριστικά

Σε όλες τις κατηγορίες, λαμβανομένων υπόψη των ιδιαίτερων διατάξεων που προβλέπονται για κάθε κατηγορία και των επιτρεπομένων ανοχών, οι βλαστοί πρέπει να είναι:

- ακέραιοι,

- υγιείς· αποκλείονται τα προϊόντα που έχουν προσβληθεί από σήψη ή κάθε άλλη αλλοίωση που τα καθιστά ακατάλληλα για κατανάλωση,

- απαλλαγμένοι από βλάβες που οφείλονται σε ακατάλληλο πλύσιμο (οι βλαστοί μπορεί να έχουν πλυθεί αλλά δεν πρέπει να είναι υγροί),

- καθαροί, πρακτικά απαλλαγμένοι από ορατές ξένες ύλες,

- φρέσκας εμφάνισης και φρέσκας γεύσης,

- πρακτικά απαλλαγμένοι από παράσιτα,

- απαλλαγμένοι από προσβολές παρασίτων,

- πρακτικά χωρίς μώλωπες,

- απαλλαγμένοι από ασυνήθη εξωτερική υγρασία, δηλαδή επαρκώς στεγνοί εάν έχουν πλυθεί ή ψυχθεί με κρύο νερό,

- απαλλαγμένοι από ξένη οσμή ή/και γεύση.

Η τομή που πραγματοποιείται στη βάση των βλαστών πρέπει να είναι όσο το δυνατόν καθαρή.

Επιπλέον, οι βλαστοί δεν πρέπει να είναι κούφιοι, σχισμένοι, ξεφλουδισμένοι ή σπασμένοι. Μικρές σχισμές που εμφανίζονται κατά τη συγκομιδή είναι, ωστόσο, ανεκτές, υπό την προϋπόθεση ότι δεν υπερβαίνουν τις ανοχές που ορίζονται στο κεφάλαιο IV A "Ανοχές που αφορούν την ποιότητα".

Η κατάσταση των σπαραγγιών είναι τέτοια ώστε να μπορούν:

- να αντέχουν στη μεταφορά και τη μεταχείριση,

- να φθάνουν σε ικανοποιητική κατάσταση στον τόπο προορισμού.

B. Κατάταξη

Τα σπαράγγια κατατάσσοντια σε τρεις κατηγορίες που καθορίζονται κατωτέρω:

i) Κατηγορία "Έξτρα"

Οι βλαστοί που κατατάσσονται στην κατηγορία αυτή πρέπει να είναι ανώτερης ποιότητας, καλά σχηματισμένοι και, πρακτικά ευθείς. Λαμβάνοντας υπόψη τα συνήθη χαρακτηριστικά της ομάδας στην οποία ανήκουν, ο κορυφαίος οφθαλμός πρέπει να είναι πολύ σφικτός.

Επιτρέπεται μόνο πολύ ελαφρά ίχνη σκουριάς στο βλαστό, εφόσον μπορούν να αφαιρεθούν κατά το συνηθισμένο ξεφλούδισμα από τον καταναλωτή.

Όσον αφορά τα "λευκά σπαράγγια", οι κορυφές και οι βλαστοί πρέπει να είναι λευκοί· μόνον ένας ελαφρός ροζ χρωματισμός επιτρέπεται στους βλαστούς.

Τα "πράσινα σπαράγγια" πρέπει να είναι εντελώς πράσινα.

Δεν επιτρέπονται ίχνη ξυλοποιήσεως στους βλαστούς αυτής της κατηγορίας.

Η τομή στη βάση των βλαστών πρέπει να είναι κατά το δυνατόν κάθετη προς τον οριζόντιο άξονα. Ωστόσο, για να βελτιωθεί η παρουσίαση, όταν τα σπαράγγια συσκευάζονται σε δέσμες, τα σπαράγγια που βρίσκονται στο εξωτερικό μέρος της δέσμης μορούν να είναι κομμένα ελαφρώς πλάγια, έτσι ώστε η διαφορά ύψους μεταξύ των άκρων της πλάγιας τομής να μην υπερβαίνει το 1 cm.

ii) Κατηγορία Ι

Οι βλαστοί που κατατάσσονται στην κατηγορία αυτή πρέπει να είναι καλής ποιότητας και καλά σχηματισμένοι. Μπορούν να είναι ελαφρώς κυρτοί. Λαμβάνοντας υπόψη τα συνήθη χαρακτηριστικά της ομάδας στην οποία ανήκουν, ο οφθαλμός πρέπει να είναι πολύ σφικτός.

Επιτρέπονται ελαφρά ίχνη σκουριάς, εφόσον μπορούν να αφαιρεθούν κατά το συνηθισμένο ξεφλούδισμα από τον καταναλωτή.

Όσον αφορά τα "λευκά σπαράγγια", ένας ελαφρός ροζ χρωματισμός μπορεί να εμφανίζεται στις κορυφές και στους βλαστούς.

Τα πράσινα σπαράγγια πρέπει να εμφανίζουν πράσινο χρωματισμό τουλάχιστον κατά το 80 % του μήκους τους.

Στην ομάδα των "λευκών σπαραγγιών" δεν επιτρέπονται ξυλώδης βλαστοί. Στις άλλες ομάδες, ίχνη ξυλοποιήσεως στο κατώτερο μέρος επιτρέπονται, αρκεί να μπορούν να αφαιρεθούν τα ίχνη αυτά κατά το συνηθισμένο ξεφλούδισμα από τον καταναλωτή.

Η τομή στη βάση των στελεχών πρέπει να είναι όσο το δυνατόν κάθετη προς τον επιμήκη άξονα.

iii) Κατηγορία ΙΙ

Η κατηγορία αυτή περιλαμβάνει βλαστούς που δεν μπορούν να ταξινομηθούν στις ανώτερες κατηγορίες, αλλά που ωστόσο ανταποκρίνονται στις ελάχιστες απαιτήσεις που καθορίζονται ανωτέρω.

Σε σύγκριση με την κατηγορία Ι, οι βλαστοί μπορεί να είναι λιγότερο καλά σχηματισμένοι, πιο κυρτοί, και λαμβάνοντας υπόψη τα συνήθη χαρακτηριστικά της ομάδας στην οποία ανήκουν, ο κορυφαίος οφθαλμός τους μπορεί να είναι ελαφρώς ανοικτός.

Επιτρέπονται ίχνη σκουριάς, εφόσον μπορούν να αφαιρεθούν κατά το συνηθισμένο ξεφλούδισμα από τον καταναλωτή.

Οι κορυφές των "λευκών σπαραγγιών" μπορούν να παρουσιάζουν ένα χρωματισμό, συμπεριλαμβανομένης μιας πράσινης χροιάς.

Οι κορυφές των "ιωδών σπαραγγιών" μπορούν να παρουσιάζουν μια ελαφρώς πράσινη χροιά.

Τα "πράσινα σπαράγγια" πρέπει να είναι πράσινα τουλάχιστον κατά το 60 % του μήκους τους.

Οι βλαστοί μπορεί να είναι ελαφρώς ξυλώδεις.

Η τομή στη βάση των στελεχών μπορεί να είναι ελαφρώς λοξή.

III. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗΝ ΤΑΞΙΝΟΜΗΣΗ ΚΑΤΑ ΜΕΓΕΘΟΣ

Το μέγεθος προσδιορίζεται από το μήκος και τη διάμετρο του βλαστού.

A. Ταξινόμηση κατά μέγεθος σύμφωνα με το μήκος

Το μήκος των βλαστών πρέπει να είναι:

- πάνω από 17 cm για τα μακριά σπαράγγια,

- από 12 μέχρι 17 cm για τα κοντά σπαράγγια,

- πάνω από 12 για τα σπαράγγια της κατηγορίας ΙΙ που παρουσιάζονται τακτοποιημένα, αλλά όχι δεματοποιημένα στο μέσο συσκευασίας,

- κάτω των 12 cm για τις κορυφές των σπαραγγιών.

Το μέγιστο μήκος που επιτρέπεται για τα λευκά και ιώδη σπαράγγια είναι 22 cm και για τα πράσινα και ιώδη/πράσινα σπαράγγια 27 cm.

Η μέγιστη διαφορά μήκους μεταξύ των βλαστών που παρουσιάζονται σε σφικτοδεμένες δέσμες δεν πρέπει να υπερβαίνει τα 5 cm.

Β. Ταξινόμηση κατά μέγεθος σύμφωνα με τη διάμετρο

Η διάμετρος των βλαστών είναι εκείνη της τομής που λαμβάνεται στο μέσον του μήκους.

Η ελάχιστη διάμετρος και η ταξινόμηση κατά μέγεθος ορίζονται ως εξής:

Λευκά και ιώδη σπαράγγια

>ΘΕΣΗ ΠΙΝΑΚΑ>

Ιώδη/πράσινα σπαράγγια και πράσινα σπαράγγια

>ΘΕΣΗ ΠΙΝΑΚΑ>

IV. ΔΙΑΤΑΞΕΙΣ ΠΟΥ ΑΦΟΡΟΥΝ ΤΑ ΟΡΙΑ ΤΗΣ ΑΝΟΧΗΣ

Σε κάθε κιβώτιο επιτρέπονται ανοχές όσον αφορά την ποιότητα και το μέγεθος για τα προϊόντα που δεν πληρούν τις απαιτήσεις της αναγραφόμενης κατηγορίας.

A. Ανοχές όσον αφορά την ποιότητα

i) Κατηγορία "Έξτρα"

5 % σε αριθμό ή σε βάρος βλαστών που δεν ανταποκρίνονται στις απαιτήσεις της κατηγορίας αλλά ανταποκρίνονται στις απαιτήσεις της κατηγορίας Ι, ή περιλαμβάνονται κατ' εξαίρεση στις ανοχές της κατηγορίας αυτής, ή παρουσιάζουν ελαφρές μη επουλωμένες σχισμές που εμφανίσθηκαν μετά τη συλλογή.

ii) Κατηγορία Ι

10 % σε αριθμό ή σε βάρος βλαστών που δεν ανταποκρίνονται στις απαιτήσεις της κατηγορίας αλλά ανταποκρίνονται στις απαιτήσεις της κατηγορίας ΙΙ, ή περιλαμβάνονται κατ' εξαίρεση στις ανοχές της κατηγορίας αυτής, ή παρουσιάζουν ελαφρές μη επουλωμένες σχισμές που εμφανίσθηκαν μετά τη συλλογή.

iii) Κατηγορία ΙΙ

10 % σε αριθμό ή σε βάρος βλαστών που δεν ανταποκρίνονται στις απαιτήσεις της κατηγορίας ούτε στα ελάχιστα χαρακτηριστικά, εξαιρουμένων των βλαστών που έχουν υποστεί σήψη ή κάθε άλλη αλλοίωση που τα καθιστά ακατάλληλα για κατανάλωση. Πέραν της ανωτέρω ανοχής, επιτρέπονται εντός μέγιστου ορίου 10 % σε αριθμό ή βάρος βλαστοί που είναι κούφιοι ή παρουσιάζουν ελαφρές σχισμές που έγιναν κατά το πλύσιμο.

Σε καμία περίπτωση δεν επιτρέπεται οι κούφιοι βλαστοί να υπερβαίνουν 15 % σε αριθμό ή βάρος.

B. Ανοχές όσον αφορά το μέγεθος

Για όλες τις κατηγορίες: 10 % σε αριθμό ή βάρος βλαστών που δεν ανταποκρίνονται στο αναγραφόμενο μέγεθος και αποκλίνουν από τα καθορισμένα όρια με μέγιστη απόκλιση 1 cm για το μήκος και 2 mm για τη διάμετρο.

V. ΔΙΑΤΑΞΕΙΣ ΟΣΟΝ ΑΦΟΡΑ ΤΗΝ ΠΑΡΟΥΣΙΑΣΗ

A. Ομοιογένεια

Το περιεχόμενο κάθε μέσουν συσκευασίας, κάθε μονάδας συσκευασίας ή κάθε δέσμης μέσα στο ίδιο κιβώτιο πρέπει να είναι ομοιόμορφο και να περιέχει μόνο σπαράγγια της ίδιας καταγωγής, ποιότητας, ομάδας χρώματος και μεγέθους (όπου η ταξινόμηση κατά μέγεθος είναι υποχρεωτική).

Ωστόσο, όσον αφορά το χρώμα, βλαστοί διαφορετικής ομάδας χρώματος γίνονται δεκτοί εντός των κατωτέρω ορίων:

- "λευκά σπαράγγια": 10 % σε αριθμό ή σε βάρος "ιωδών σπαραγγγιών" στην κατηγορία "Έξτρα" και Ι και 15 % στην κατηγορία ΙΙ,

- "ιώδη", "πράσινα" και "ιώδη/πράσινα" σπαράγγια: 10 % σε αριθμό ή σε βάρος σπαραγγιών διαφορετικού χρώματος.

Στην περίπτωση της κατηγορίας ΙΙ επιτρέπεται ανάμιξη "λευκών" και "ιωδών" σπαραγγιών εφόσον υπάρχει κατάλληλη σήμανση.

Το ορατό μέρος του περιεχομένου κάθε μέσου συσκευασίας, κάθε μονάδες συσκευασίας ή δέσμης πρέπει να είναι αντιπροσωπευτικό του συνόλου.

Β. Παρουσίαση

Τα σπαράγγια πρέπει να παρουσιάζονται σύμφωνα με έναν από τους ακόλουθους τρόπους:

i) Σε σφικτοδεμένες δέσμες

Οι βλαστοί που είναι τοποθετημένοι στο εξωτερικό κάθε δέσμης πρέπει να ανταποκρίνονται όσον αφορά την εμφάνιση και τη διάμετρο στο μέσο όρο των σπαραγγιών που αποτελούν τη δέσμη.

Στην κατηγορία Έξτρα οι βλαστοί που συσκευάζονται σε δέσμες πρέπει να έχουν το ίδιο μήκος.

Οι δέσμες πρέπει να τοποθετούνται ομοιόμορφα στο μέσο συσκευασίας· κάθε δέσμη πρέπει να προστατεύεται με χαρτί.

Μέσα στο ίδιο μέσο συσκευασίας οι δέσμες πρέπει να είναι του ίδιου βάρους και του ίδιου μήκους.

ii) Σε μονάδες συσκευασίας ή τακτοποιημένα αλλά όχι δεματοποιημένα σε μέσα συσκευασίας

Γ. Συσκευασία

Τα σπαράγγια πρέπει να συσκευάζονται κατά τρόπο ώστε να εξασφαλίζεται η κατάλληλη προστασία του προϊόντος.

Τα υλικά που χρησιμοποιούνται στο εσωτερικό των μέσων συσκευασίας πρέπει να είνια καινούργια, καθαρά και τέτοιας ποιότητας που δεν μπορούν να προκαλέσουν στα προϊόντα εξωτερικές ή εσωτερικές αλλοιώσεις. Η χρησιμοποίηση υλικών και ιδίως χαρτιών ή ετικέττων που περιέχουν εμπορικές ενδείξεις επιτρέπεται με την επιφύλαξη ότι η εκτύπωση ή η σήμανση έχει γίνει με μη τοξική μελάνη ή κόλλα.

Τα κιβώτια δεν πρέπει να περιέχουν ξένα σώματα.

VI. ΔΙΑΤΑΞΕΙΣ ΠΟΥ ΑΦΟΡΟΥΝ ΤΗ ΣΗΜΑΝΣΗ

Κάθε συσκευασία πρέπει να φέρει τις ακόλουθες ενδείξεις γραμμένες με χαρακτήρες ευανάγνωστους, ανεξίτηλους, εξωτερικά ορατούς και συγκεκριμένους στην ίδια πλευρά.

A. Αναγνώριση

Συσκευαστής ή/και αποστολέας. Ονοματεπώνυμο και διεύθυνση ή συμβολική αναγνώριση που εκδίδονται ή αναγνωρίζονται από μία επίσημη υπηρεσία. Ωστόσο, όταν χρησιμοποιείται κωδικός (συμβολική αναγνώριση), η ένδειξη "συσκευαστής ή/και αποστολέας (ή ισοδύναμη συντομογραφία)" πρέει να αναγράφεται δίπλα στον εν λόγω κωδικό (συμβολική αναγνώριση).

B. Φύση του προϊόντος

"Σπαράγγια" ακολουθούμενο από την ένδειξη "λευκά", "πράσινα", "ιώδη" ή "ιώδη/πράσινα" αν το περιεχόμενο των μέσων συσκευασίας κιβωτίων δεν είναι εξωτερικά ορατό και, ανάλογα με την περίπτωση, η ένδειξη "κοντά", "κορυφές" ή "μείγμα λευκών και ιωδών".

Γ. Καταγωγή του προϊόντος

Χώρα καταγωγής και, ενδεχομένως, περιοχή παραγωγής ή εθνική, περιφερειακή ή τοπική ονομασία.

Δ. Εμπορικά χαρακτηριστικά

- καταγορία,

- μέγεθος που εκφράζεται:

α) για τα σπαράγγια που υπόκεινται σε κανόνες ομοιογένειας, με την ελάχιστη και μέγιστη διάμετρο·

β) για τα σπαράγγια που δεν υπόκεινται σε κανόνες ομοιογένειας, με την ελάχιστη διάμετρο ακολουθούμενη από τη μέγιστη διάμετρο ή τις λέξεις "και άνω",

- αριθμός δεσμών ή μονάδων συσκευασίας για την περίπτωση που η συσκευασία γίνεται υπ' αυτή τη μορφή.

E. Επίσημο σήμα ελέγχου (προαιρετικό)